DÔVODOVÁ SPRÁVA

1. Všeobecná časť 
[bookmark: _Hlk238718255][bookmark: _GoBack][bookmark: _Hlk238715892]Úrad pre reguláciu sieťových odvetví predkladá do medzirezortného pripomienkového konania návrh vyhlášky Úradu pre reguláciu sieťových odvetví, ktorou sa mení a dopĺňa vyhláška Úradu pre reguláciu sieťových odvetví č. 328/2005 Z. z., ktorou sa určuje spôsob overovania hospodárnosti prevádzky sústavy tepelných zariadení, ukazovatele energetickej účinnosti zariadení na výrobu tepla a distribúciu tepla, normatívne ukazovatele spotreby tepla, rozsah ekonomicky oprávnených nákladov na overenie hospodárnosti prevádzky sústavy tepelných zariadení a spôsob úhrady týchto nákladov v znení vyhlášky č. 59/2008 Z. z. (ďalej len „návrh vyhlášky).
Návrh vyhlášky bol vypracovaný ako iniciatívny materiál v súlade so splnomocňovacím ustanovením podľa § 25 ods. 6 zákona č. 657/2004 Z. z. o tepelnej energetike v znení zákona č. 321/2014 Z. z. 
Potreba vypracovania návrhu vyhlášky vyplynula z aplikačnej praxe a konaní o cenovej regulácii pri použití ukazovateľov energetickej účinnosti určených pri overovaní hospodárnosti prevádzky sústav tepelných zariadení pri výpočte primeranej výšky nákladov na zabezpečenie potrebného množstva priameho materiálu, ktorý slúži na výrobu tepla a distribúciu tepla. 
Cieľom návrhu vyhlášky je doplnenie a aktualizovanie doterajšej úpravy v nadväznosti na zmeny na trhu s teplom, a to doplnenie ukazovateľov energetickej účinnosti vybraných zariadení na výrobu tepla, ktoré sa začali používať na výrobu tepla, a to elektrokotlov a tepelných čerpadiel, doplnenie úpravy postupu pri overení hospodárnosti týchto zariadení na výrobu tepla, aktualizácia a precizovanie spôsobu a rozsahu overenia hospodárnosti výroby, distribúcie tepla ako aj aktualizácia normatívnych ukazovateľov spotreby tepla. Návrh vyhlášky zásadne nemení spôsob overovania hospodárnosti prevádzky sústavy tepelných zariadení, ani ukazovatele energetickej účinnosti zariadení na výrobu tepla a distribúciu tepla, ani normatívne ukazovatele spotreby tepla. 
Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republiky viazaná, zákonmi a právom Európskej únie.
Návrh vyhlášky nemá vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyv na služby verejnej správy pre občana, ani nemá vplyvy na manželstvo, rodičovstvo a rodinu. Návrh vyhlášky má pozitívne a negatívne vplyvy na podnikateľské prostredie.
Predkladaný materiál nie je predmetom vnútrokomunitárneho pripomienkového konania.
